4. การประกอบธุรกิจของแต่ละกลุ่มธุรกิจ

4.1 ลักษณะธุรกิจแต่ละประเภท

ปัจจุบันรูปแบบธุรกิจของ”ดุสิตอินเตอร์เนชั่นแนล” แบ่งออกเป็น 4 ส่วนดังนี้

  1. การบริหารสินทรัพย์

  2. การบริหารโรงแรม และสปา

  3. การศึกษา

  4. การบริหารจัดการส่วนกลาง

1. การบริหารสินทรัพย์
มีวัตถุประสงค์เพื่อเพิ่มมูลค่าสินทรัพย์ให้มากที่สุดด้วยการใช้สินทรัพย์ของบริษัทอย่างมีประสิทธิภาพและมีประสิทธิผล
และพิจารณาการลงทุนในกิจการโรงแรมและธุรกิจที่เกี่ยวข้อง เพื่อให้เกิดประโยชน์สูงสุด

ปัจจุบันบริษัทเป็นเจ้าของโรงแรม 7 แห่ง ดังนี้

1.  ภายใต้เครื่องหมายการค้า ดุสิตธานี เป็นโรงแรมระดับ 5 ดาวมีทั้งหมด 4 โรงแรมคือ

-   โรงแรมดุสิตธานี กรุงเทพฯ มีห้องพักสำหรับขายจำนวน 517 ห้อง แบ่งเป็น Superior 232
    ห้อง Dusit Club 36 ห้อง Junior Suite (Thai Heritage Suite) 23 ห้อง
    2-Bedroom Suite (Princess Suite) 1 ห้อง Deluxe 114 ห้อง Dusit Grand
    107 ห้อง Rattanakosin Suite 2 ห้อง Majesty Suite 1 ห้อง และ Ambassador
    Suite – 2 bedroom 1 ห้อง นอกจากนี้ ยังให้บริการด้านอาหารและเครื่องดื่ม
    ห้องจัดเลี้ยง ห้องประชุมและสัมมนาและสิ่งอำนวยความสะดวกอื่นๆ เช่น สระว่ายน้ำ
    ศูนย์บริหารร่างกายชื่อ “DFiT” สถานบริการสุขภาพ (Spa) ชื่อ “เทวารัณย์ สปา” Dusit
    Shop ร้านบูติกที่รวบรวมผลิตภัณฑ์ และสินค้านานาชนิด รวมทั้งสินค้าพื้นเมืองและของที่ระลึก
    ร้านขายขนมเบเกอรี่ ชื่อ “Dusit Gourmet” บริการรถ Limousine
    ระหว่างโรงแรมและสนามบิน บริการจัดทัวร์นอกสถานที่ บริการ
    รับแลกเปลี่ยนเงินตราต่างประเทศ บริการรับเลี้ยงเด็ก บริการตัดผม บริการซักอบรีด
    รับส่งไปรษณีย์ ให้บริการโทรศัพท์ เป็นต้น

ลูกค้าส่วนใหญ่จะเป็นชาวต่างประเทศ มีทั้งนักท่องเที่ยว และนักธุรกิจ มีการจัดประชุมสัมมนา
จากบริษัทในประเทศไทยและการจัดประชุมนานาชาติ
ส่วนใหญ่ลูกค้านักท่องเที่ยวจะเดินทางมาในระหว่างเดือนตุลาคมถึงมีนาคม ของปีถัดไปซึ่งเป็นช่วง
High Season ส่วนระหว่างเดือนเมษายนถึงสิงหาคม ซึ่งเป็น ช่วง Low Season
จะมีนักท่องเที่ยวเดินทางมาน้อย

-   โรงแรมดุสิตธานี พัทยา มีห้องพักสำหรับขายจำนวน 457 ห้อง แบ่งเป็น Superior 304
    ห้อง Cabana 9 ห้อง Suit 2^(nd) Floor 24 ห้อง Dusit Suite 3 ห้อง Dusit
    Club 58 ห้อง Dusit Grand 42 ห้อง One Bedroom Suite 15 ห้อง Royal &
    Princess Suite 2 ห้อง นอกจากนี้ ยังให้บริการด้านอาหารและเครื่องดื่ม ห้องจัดเลี้ยง
    ห้องประชุม และสัมมนา และสิ่งอำนวยความสะดวกอื่นๆ เช่น สนามเทนนิส สระว่ายน้ำ
    ศูนย์บริหารร่างกายชื่อ “DFiT” สถานบริการสุขภาพ (Spa) ชื่อ “เทวารัณย์ สปา” Dusit
    Shop ร้านบูติกที่ รวบรวมผลิตภัณฑ์และสินค้านานาชนิด
    รวมทั้งร้านค้าย่อยขายสินค้าพื้นเมืองและของที่ระลึก ร้านขายขนม เบเกอรี่ชื่อ “Dusit
    Gourmet” บริการรถ Limousine บริการจัดทัวร์นอกสถานที่
    บริการรับแลกเปลี่ยนเงินตราต่างประเทศ บริการรับเลี้ยงเด็ก บริการตัดผม บริการซักอบรีด
    รับส่งไปรษณีย์ ให้บริการโทรศัพท์ เป็นต้น

-   โรงแรมดุสิตธานี มะนิลา มีห้องพักสำหรับขายจำนวน 538 ห้อง แบ่งเป็น Deluxe 405 ห้อง
    Dusit Grand 61 ห้อง Presidential Suite 1 ห้อง Corner 23 ห้อง Dusit Club
    46 ห้อง Ambassador Suite 2 ห้อง นอกจากนี้ยังให้บริการด้านอาหารและเครื่องดื่ม
    ห้องจัดเลี้ยง ห้องประชุมและสัมมนา และสิ่งอำนวยความสะดวกอื่นๆ เช่น สระว่ายน้ำ
    ศูนย์บริหารร่างกายชื่อ “DFiT” สถานบริการสุขภาพ (Spa) ชื่อ “เทวารัณย์ สปา ”
    ร้านค้าย่อยขายสินค้าพื้นเมือง และของที่ระลึก ร้านขายขนมเบเกอรี่ชื่อ “Dusit Gourmet”
    บริการรถ Limousine ระหว่างโรงแรมและสนามบิน บริการจัดทัวร์นอกสถานที่
    บริการรับแลกเปลี่ยนเงินตราต่างประเทศ บริการรับเลี้ยงเด็กทารก บริการตัดผม
    บริการซักอบรีด รับส่งไปรษณีย์ ให้บริการโทรศัพท์ บริการดูแลรถ (Valet Service)
    บริการทางการแพทย์ (Medical Clinic) เป็นต้น

-   โรงแรมดุสิตธานี มัลดีฟส์ มีห้องพักสำหรับขายจำนวน 100 วิลล่า แบ่งเป็น Beach Villa
    46 หลัง Water Villa 30 หลัง Ocean Villa 20 หลัง Ocean Pavillion 2 หลัง
    และ Beach Residence 2 หลัง นอกจากนี้ยังให้บริการด้านอาหารและเครื่องดื่ม
    และสิ่งอำนวยความสะดวกอื่นๆ เช่น สระว่ายน้ำ ศูนย์กีฬา ทางน้ำ ศูนย์บริหารร่างกายชื่อ
    “DFiT” สถานบริการสุขภาพ (Spa) ชื่อ “เทวารัณย์ สปา ” ร้านค้าย่อยขายสินค้าพื้นเมือง
    และของที่ระลึก บริการเครื่องบินน้ำ (Seaplane) ระหว่างสนามบินมาเลย์และโรงแรม

  1.2 ภายใต้เครื่องหมายการค้าดุสิตปริ๊นเซส และรอยัลปริ๊นเซส เป็นโรงแรมระดับ 4 ดาว
  ปัจจุบัน มี 3 โรงแรม คือ

  ----------- ------------------------------------- ----------------------
  ลำดับ        ชื่อโรงแรม                              จำนวนห้องพัก

  1           รอยัลปริ๊นเซส เชียงใหม่                    198

  2           ดุสิตปริ๊นเซส ศรีนครินทร์                    198

  3           ดุสิตปริ๊นเซส โคราช                       186
  ----------- ------------------------------------- ----------------------

นอกจากนี้ ยังให้บริการด้านอาหารและเครื่องดื่ม ห้องจัดเลี้ยง ห้องประชุมและจัดสัมมนา และ
สิ่งอำนวยความสะดวกอื่นๆ เช่น สระว่ายน้ำ นวดแผนโบราณ
และมีสปาในเครือโรงแรมดุสิตปริ๊นเซส ภายใต้ชื่อ “น้ำสปา” ซึ่งให้บริการแล้วที่
โรงแรมดุสิตปริ๊นเซส โคราช และยังมีร้านค้าย่อยจำหน่ายของที่ระลึก ศูนย์บริการธุรกิจ
บริการแลกเปลี่ยนเงินตราต่างประเทศ บริการซักรีด บริการโทรศัพท์ทั้งในและต่างประเทศ
บริการอินเตอร์เน็ตความเร็วสูงในห้องพัก เป็นต้น

“ดุสิตอินเตอร์เนชั่นแนล” ได้จัดตั้งทีมงานเพื่อพิจารณาการลงทุนในโครงการต่างๆ แต่ทั้งนี้
การพิจารณาการลงทุน บริษัทได้คำนึงถึงผลตอบแทนสูงสุดและความเสี่ยงควบคู่ไปด้วย

2. การบริหารโรงแรมและสปา
มีวัตถุประสงค์เพื่อลดสายการบังคับบัญชาและเพิ่มการกระจายอำนาจ
เพื่อให้เกิดความคล่องตัวในการบริหารงานและสามารถตัดสินใจได้รวดเร็ว
ซึ่งจำเป็นต่อธุรกิจที่กำลังขยายตัวและมีการแข่งขันที่สูง แต่ทั้งนี้เพื่อความโปร่งใส
และให้เป็นไปตามหลักการควมคุมดูแลกิจการที่ดี บริษัท
ได้กำหนดขอบเขตอำนาจหน้าที่ในการอนุมัติรายการต่างๆ
ไว้ให้ผู้บริหารสามารถดำเนินการได้ภายในขอบเขตอำนาจที่ได้รับ
หากรายการใดเกินกว่าอำนาจหน้าที่จะต้องดำเนินการขออนุมัติตามขั้นตอนที่กำหนดไว้
โดยฝ่ายการรับบริหารโรงแรมประกอบด้วยแผนกต่างๆ ดังนี้

-   ฝ่ายปฏิบัติการ

-   ฝ่ายขาย และฝ่ายการตลาด

-   ฝ่ายทรัพยากรบุคคล

-   สปา

หลังจากมีการ Re-Branding ดุสิตอินเตอร์เนชั่นแนล ได้มีการจัดทำมาตรฐานของผลิตภัณฑ์
การออกแบบ และการบริการสำหรับโรงแรมในแต่ละเครื่องหมายการค้าไว้อย่างชัดเจน
โดยเครื่องหมายการค้าในธุรกิจ โรงแรมของดุสิตอินเตอร์เนชั่นแนล ประกอบไปด้วย 5
เครื่องหมายการค้า ได้แก่ “ดุสิตธานี” “ดุสิตปริ๊นเซส” “ดุสิตดีทู” “ดุสิตเดวาราณา” และ
“ดุสิตเรสซิเด้นซ์” โรงแรมในแต่ละเครื่องหมายการค้า จะมีเอกลักษณ์ที่ แตกต่างกันออกไป
เพื่อตอบสนองความต้องการที่แตกต่างและหลากหลายของลูกค้าในแต่ละกลุ่ม โดยจำแนกรายละเอียด
ที่มาของเครื่องหมายการค้า และโรงแรมที่อยู่ภายใต้แต่ละเครื่องหมายการค้าดังนี้

1. “ดุสิตธานี”

เป็นโรงแรมระดับ 5 ดาว ที่มีรูปแบบการตกแต่งและการบริการซึ่งมีเอกลักษณ์ของความเป็นไทย
ในทุกๆ รายละเอียด กลุ่มลูกค้าหลักของดุสิตธานีคือ นักธุกิจและนักเดินทาง
ผู้ที่ประสบความสำเร็จในชีวิต มีมุมมอง ที่กว้างขวางจากประสบการณ์การเดินทางที่ได้สะสมมา
คนกลุ่มนี้ต้องการการบริการที่เป็นเลิศที่สะท้อนถึงรสนิยมที่เหนือชั้น

การสรรค์สร้างดุสิตธานีคือ
ความพยายามที่จะนิรมิตความสุขสบายแห่งเมืองสวรรค์ที่มีความเป็นไทยเป็นเอกลักษณ์
ให้ทุกผู้มาเยือนได้สัมผัสทุกรายละเอียดของความเป็นดุสิตธานี ทั้งงานศิลปะ ดอกไม้ประดับ
และบุคลากร ล้วนแล้วแต่เป็นองค์ประกอบที่สำคัญของประสบการณ์ที่น่าประทับใจทั้งสิ้น

“สัมผัสแห่งสวรรค์ดั่งนิรมิต”

-   โรงแรมดุสิตธานี กรุงเทพฯ

-   โรงแรมดุสิตธานี พัทยา

-   โรงแรมดุสิตธานี หัวหิน *

-   โรงแรมดุสิตธานี ลากูน่า ภูเก็ต **

-   โรงแรมดุสิตไอส์แลนด์ รีสอร์ท เชียงราย

-   โรงแรมดุสิตธานี มะนิลา ประเทศฟิลิปปินส์

-   โรงแรมดุสิตธานี ดูไบ สหรัฐอาหรับเอมิเรตส์

-   โรงแรมดุสิตธานี เลควิว ไคโร ประเทศอียิปต์

-   โรงแรมดุสิตธานี มัลดีฟส์ สาธารณรัฐมัลดีฟส์

-   โรงแรมดุสิตธานี กวม ประเทศสหรัฐอเมริกา (จะเปิดดำเนินการปี 2556)

-   โรงแรมดุสิตธานี อาบูดาบี สหรัฐอาหรับเอมิเรสต์ (จะเปิดดำเนินการปี 2556)

-   โรงแรมดุสิตธานี กัว (Goa) ประเทศอินเดีย (อยู่ระหว่างพัฒนาโครงการ)

-   โรงแรมดุสิตธานี ซันย่า สาธารณรัฐประชาชนจีน (ปัจจุบันเปลี่ยนชื่อเป็นโรงแรมดุสิตธานี
    ไหหนาน จะเปิดดำเนินการปี 2557)

-   โรงแรมดุสิตธานี เจดด้า ประเทศซาอุดิอาระเบีย (อยู่ระหว่างพัฒนาโครงการ)

  หมายเหตุ : * เป็นสิทธิการเช่าภายใต้กองทุนรวมอสังหาริมทรัพย์และสิทธิการเช่าดุสิตธานี

  ** เป็นโรงแรมภายใต้กองทุนรวมอสังหาริมทรัพย์และสิทธิการเช่าดุสิตธานี

2. “ดุสิตปริ๊นเซส”

เป็นโรงแรมระดับ 4 ดาว ที่มีรูปแบบการตกแต่งแบบไทยร่วมสมัย
กลุ่มลูกค้าหลักของเครื่องหมายการค้านี้คือ นักธุรกิจระดับกลาง
ซึ่งแสวงหาความสะดวกสบายจากที่พัก และ การบริการที่เป็นมิตร ความคุ้มค่าของราคา
และนักท่องเที่ยวที่ต้องการสัมผัสวัฒนธรรม ความเป็นอยู่ในท้องถิ่นนั้นๆ อย่างลึกซึ้ง

ดุสิตปริ๊นเซสให้ความสบายในความคุ้นเคยกับทุกผู้มาเยือนโรงแรมภายใต้เครื่องหมายการค้า
ดุสิตปริ๊นเซส ทุกแห่งล้วนแต่มีรากฐานและความสัมพันธ์ที่ยาวนานกับเมืองนั้นๆ
จึงทำให้บุคลากรมีความรู้เกี่ยวกับพื้นที่ท้องถิ่นอย่างละเอียด
และยังตั้งอยู่ในทำเลที่สะดวกแก่การเดินทางและเที่ยวชมสิ่งที่น่าสนใจต่างๆ
การบริการอย่างเป็นกันเองเป็นเอกลักษณ์เฉพาะที่ดึงดูดให้ทุกกลุ่มลูกค้าของดุสิตปริ๊นเซสกลับมาเยือนอีกด้วยความประทับใจ

“ผ่อนคลายกับความสบายที่คุ้นเคย”

-   โรงแรมรอยัลปริ๊นเซส เชียงใหม่

-   โรงแรมดุสิตปริ๊นเซส ศรีนครินทร์

-   โรงแรมดุสิตปริ๊นเซส โคราช

-   โรงแรมปทุมวัน ปริ๊นเซส *

-   โรงแรมรอยัลปริ๊นเซส หลานหลวง*

-   โรงแรมเบลแอร์ ปริ๊นเซส**

-   โรงแรมแกรนด์ไชน่า ปริ๊นเซส **

  หมายเหตุ : * เป็นโรงแรมภายใต้แฟรนไชส์ ของ บมจ.ดุสิต ไทยพร็อพเพอร์ตี้ส์

  **สัญญาแฟรนไชส์ครบกำหนดวันที่ 31 ธันวาคม 2555

  3. “ดุสิตดีทู”

โรงแรมระดับ 5 ดาวที่มีการตกแต่ง และ การบริการที่โดดเด่นทันสมัย มีความเป็นเอกลักษณ์
เฉพาะตัว กลุ่มลูกค้าหลักของเครื่องหมายการค้านี้คือ
นักเดินทางยุคใหม่ผู้ซึ่งเปี่ยมไปด้วยพลังของวัยทำงาน และความมั่นใจในความสำเร็จ
ไม่ว่าจุดประสงค์ในการเดินทางจะเป็นธุรกิจหรือการพักผ่อนท่องเที่ยว
คนกลุ่มนี้ต้องการประสบการณ์ที่แปลกใหม่ ทันสมัย และเร้าใจในคุณภาพที่เป็นเลิศ

เอกลักษณ์ของดุสิตดีทูนั้น เกิดจากการผสมผสานของ 3 องค์ประกอบเข้าด้วยกันอย่างสมบูรณ์แบบ
นั่นคือการออกแบบที่ทันสมัยที่มีเสน่ห์ดึงดูด การบริการที่โดดเด่น และแนวคิดใหม่ๆ
ในการพัฒนาผลิตภัณฑ์ที่ทำให้ทุกสัมผัสของ ดุสิตดีทู เต็มไปด้วยความประทับใจ

โรงแรมแห่งแรกภายใต้เครื่องหมายการค้า “ดุสิตดีทู” ก่อตั้งขึ้นเมื่อเดือนพฤศจิกายน ปี 2549
ที่จังหวัดเชียงใหม่ โรงแรมดุสิตดีทู เชียงใหม่
เป็นโรงแรมที่มีเอกลัษณ์ในด้านความสดใสและมีชีวิตชีวา
รวมทั้งยังมีความสมัยใหม่และเป็นที่น่าประทับใจ

“เสน่ห์ของชีวิตที่มีสไตล์ในทุกรูปแบบ”

-   โรงแรมดุสิตดีทู เชียงใหม่ *

-   โรงแรมดุสิตดีทู บาราคูด้า พัทยา

-   โรงแรมดุสิตดีทู นิวเดลี อินเดีย (จะเปิดดำเนินการในปี 2557)

-   โรงแรมดุสิตดีทู พาซาดีน่า (จะเปิดดำเนินการในปี 2557)

-   โรงแรมดุสิตดีทู สมุย (อยุ่ระหว่างการพัฒนาโครงการ)

  หมายเหตุ : * เป็นโรงแรมภายใต้กองทุนรวมอสังหาริมทรัพย์และสิทธิการเช่าดุสิตธานี

4. “ดุสิตเดวาราณา”

โรงแรมหรูระดับหกดาว เน้นการบริการที่เป็นเลิศ รูปแบบการบริการเป็นแบบเฉพาะ
(customized service) เพื่อตอบสนองความต้องการของลูกค้าอย่างสูงสุด
กลุ่มลูกค้าหลักของเครื่องหมายการค้านี้คือผู้ที่สรรหาความสมดุลของชีวิตที่แท้จริง
เพราะความสำเร็จทางการงานและการเงินเพียงอย่างเดียวนั้น
ไม่สามารถที่จะนำมาซึ่งความสุขที่แท้จริงได้ หากขาดความสมบูรณ์ ทางร่างกายและจิตใจ
ดุสิตเดวาราณา จึงเปรียบเสมือนสวนสวรรค์ที่ให้ความรื่นรมย์ทั้งทางกายและใจอย่างแท้จริง
ในความเป็นส่วนตัวอย่างไม่มีที่ใดเสมอเหมือน

“ปลีกความธรรมดา สู่มิติแห่งความรื่นรมย์”

-   โรงแรมดุสิตเดวาราณา นิวเดลี อินเดีย (จะเปิดดำเนินการในปี 2556)

-   โรงแรมดุสิตเดวาราณา ชัยปุระ อินเดีย (อยุ่ระหว่างการพัฒนาโครงการ)

-   โรงแรมดุสิตเดวาราณา ฤษีเกศ อินเดีย (อยุ่ระหว่างการพัฒนาโครงการ)

-   โรงแรมดุสิตเดวาราณา ไหหนาน สาธารณรัฐประชาชนจีน (จะเปิดดำเนินการในปี 2557)

  5. “ดุสิตเรสซิเด้นซ์ เซอร์วิสอพาร์ทเม้นท์”

ดุสิตเรสซิเด้นซ์ บริการห้องชุดพักอาศัยระยะยาว พร้อมบริการในมาตรฐานโรงแรมระดับ 5 ดาว
โดยกลุ่มลูกค้าของเครื่องหมายการค้านี้คือ ผู้ที่สรรหาที่พักอาศัยระยะยาวอันได้แก่ นักธุรกิจ
นักท่องเที่ยว ระยะยาว และชาวต่างชาติ ผู้พำนักในประเทศนั้นๆ

การออกแบบ และการบริการจะเน้นถึงการสร้างบรรยากาศความอบอุ่นให้เปรียบเสมือนบ้านพัก
อาศัยที่มีสิ่งอำนวยความสะดวก และการบริการที่ตอบสนองความต้องการของผู้พักอาศัยอย่างแท้จริง

“ความเป็นอยู่ที่เหนือชั้นเพื่อชีวิตที่สมบูรณ์แบบ”

-   เพิร์ลโคสต์พรีเมียร์ โฮเต็ลอพาร์ทเม้นท์ ดูไบ สหรัฐอาหรับเอมิเรตส์

-   อพาร์ทเม้นท์ (Unfurnished) ณ โรงแรมดุสิตธานี ดูไบ ดูไบ สหรัฐอาหรับเอมิเรตส์

-   ดุสิตเรสซิเด้นซ์ ดูไบมารีน่า* ดูไบ สหรัฐอาหรับเอมิเรตส์

  หมายเหตุ : * เป็นโรงแรมภายใต้แฟรนไชส์ ของ บมจ.ดุสิตธานี

นอกจากธุรกิจโรงแรมแล้ว “ดุสิตอินเตอร์เนชั่นแนล” ต้องการตอบสนองความต้องการของลูกค้า
อย่างครบวงจร จึงได้มีการบริการด้านสุขภาพ สถานออกกำลังกายในโรงแรมดังนี้

เทวารัณย์ สปา

เป็นสถานบริการด้านสุขภาพ (สปา) ที่มุ่งสร้างสรรค์ และ พัฒนาการบริการด้านสปา ในโรงแรม
ระดับ 5 ดาว โดยเน้นความพิถีพิถันในทุกขั้นตอนของการบริการ เทวารัณย์ สปา
เน้นการบำบัดที่ผสมผสานระหว่างศาสตร์ของตะวันออก
และตะวันตกซึ่งถือเป็นเอกลักษณ์เฉพาะของเทวารัณย์ รูปแบบการตกแต่ง
จะเน้นบรรยากาศที่ผ่อนคลายเสมือนอยู่ในสวนสวรรค์ ซึ่งเป็นกรอบความคิดและที่มาของเทวารัณย์
สปา ทำให้เทวารัณย์ สปา เป็นสปาชั้นแนวหน้าของทวีปเอเชีย ประกอบด้วย

-   เทวารัณย์ สปา กรุงเทพฯ โรงแรมดุสิตธานี กรุงเทพฯ

-   เทวารัณย์ สปา หัวหิน โรงแรมดุสิตธานี หัวหิน

-   เทวารัณย์ สปา พัทยา โรงแรมดุสิตธานี พัทยา

-   เทวารัณย์ สปา เชียงใหม่ โรงแรมดุสิตดีทู เชียงใหม่

-   เทวารัณย์ สปา มะนิลา โรงแรมดุสิตธานี มะนิลา

-   เทวารัณย์ สปา มัลดีฟส์ โรงแรมดุสิตธานี มัลดีฟส์

  น้ำ สปา

เป็นสถานบริการด้านสุขภาพ (สปา) สำหรับโรงแรมระดับ 4 ดาว โดยกรอบความคิดของน้ำ สปา
เน้นถึงความเรียบง่าย และ ความไม่ซับซ้อนของการตกแต่งและการบริการ ปัจจุบันให้บริการอยู่ 1
สาขา ได้แก่ น้ำ สปา โรงแรมดุสิตปริ๊นเซส โคราช

ดีฟิต

เป็นสถานออกกำลังกาย (ศูนย์ฟิตเนส) สำหรับโรงแรม 5 ดาวในเครือของ
“ดุสิตอินเตอร์เนชั่นแนล” ตกแต่งด้วยศิลปะสมัยใหม่
พร้อมด้วยอุปกรณ์และสิ่งอำนวยความสะดวกที่ทันสมัยครบครัน
มีเจ้าหน้าที่ประจำศูนย์ฟิตเนสที่พร้อมจะให้คำแนะนำ
และความช่วยเหลือเกี่ยวกับวิธีการออกกำลังกายที่เหมาะสมแก่ผู้ใช้บริการแต่ละราย

3. การศึกษา

เพื่อให้ทรัพยากรบุคคลมีการพัฒนาและเติบโตอย่างมั่นคง และเป็นการเตรียมบุคลากรที่มีคุณภาพ
เพื่อรองรับการขยายตัวของโรงแรมกลุ่มดุสิตธานีและอุตสาหกรรมโรงแรมและการบริการทั่วโลก
บริษัท ดุสิตธานี จำกัด (มหาชน)
จึงได้จัดตั้งฝ่ายการศึกษาขึ้นโดยมีวัตถุประสงค์มุ่งเน้นที่จะขยายธุรกิจด้าน
การศึกษาและการฝึกอบรมไปยังจังหวัดต่างๆ ในประเทศไทย
และต่างประเทศที่มีโรงแรมดุสิตธานีตั้งอยู่
ทั้งนี้เพื่อเป็นการผลิตแรงงานที่มีคุณภาพเข้าทำงานในโรงแรมโดยเฉพาะอย่างยิ่งโรงแรมในกลุ่มดุสิตและในปีที่ผ่านมาธุรกิจด้านการศึกษาของกลุ่มได้รับการยอมรับและมีการเติบโตอย่างต่อเนื่อง

ในปี 2551 บริษัท ดุสิตธานี จำกัด (มหาชน) ได้ลงนามให้ความร่วมมือกับมหาวิทยาลัย Lyceum
of the Philippines University (“LPU”)
นับตั้งแต่นั้นทั้งสองสถาบันได้มีการฝึกอบรมบุคลากรด้านการสอน
การเยี่ยมชมและดูงานของบุคลากรระหว่าง 2 สถาบัน
การจัดกิจกรรมกลุ่มเพื่อแลกเปลี่ยนความคิดเห็น การประชุมคณะกรรมการวิชาการ
และการประชุมคณะกรรมการที่ให้คำปรึกษา การแลกเปลี่ยนบุคลากร ทางวิชาการ
โดยทั้งสองสถาบันได้ดำเนินการในกิจกรรมดังกล่าวอย่างสม่ำเสมอ
ทำให้ความร่วมมือระหว่างสองสถาบันนี้แน่นแฟ้นและเพิ่มศักยภาพด้านวิชาการให้มีมากขึ้น

ปัจจุบันมีนักศึกษาให้ความสนใจและสมัครเข้าเรียนในหลักสูตร ซึ่งปีนี้อยู่ระดับชั้นปีที่ 3
เป็นจำนวนกว่า 14,000 คน
ถือได้ว่าความร่วมมือระหว่างสองสถาบันในครั้งนี้ได้รับการตอบรับและประสบผลสำเร็จเป็นอย่างดี

ตามสัญญาข้อตกลง วิทยาลัยดุสิตธานี ได้รับการมอบหมายจาก LPU ให้วางแผนกำหนดแนวทาง
การเรียนการสอนหลักสูตรปริญญาตรี 5 หลักสูตร ได้แก่ การจัดการโรงแรมและภัตตาคาร
การจัดการครัวและศิลปะการประกอบอาหาร การจัดการบริการโรงแรมเส้นทางเรือสำราญ
การจัดการศิลปะการประกอบอาหารเส้นทางเรือสำราญ
และการจัดการการท่องเที่ยวและการเดินทางต่างประเทศ รวมทั้งหลักสูตรระยะสั้น เช่น
การประกอบอาหาร การบริหารส่วนหน้า การบริหารงานแม่บ้าน และการจัดการเครื่องดื่ม เป็นต้น
โดยหลักสูตรทั้งหมดได้เปิดสอนที่มหาวิทยาลัย LPU ทั้ง 4 วิทยาเขต ได้แก่ มะนิลา บาทังกาส์
ลากูน่า และ คาวิเต้

ความร่วมมือกันในครั้งนี้ นอกจากจะทำให้สถาบันทั้ง 2
แห่งได้พัฒนามาตรฐานการศึกษาให้สูงขึ้นให้เป็นที่ยอมรับจากทั่วโลกแล้ว
ยังทำให้กลุ่มดุสิตมีพันธมิตรด้านการศึกษาเพิ่มขึ้นและมีโอกาสสามารถคัดเลือกนักศึกษาที่จะจบในอนาคตไปทำงานในโรงแรมของดุสิตในตะวันออกกลางและต่างประเทศอื่นๆ
อีกด้วย
โดยกลุ่มดุสิตจะได้รับค่าตอบแทนจากส่วนหนึ่งของค่าเล่าเรียนที่ได้รับจากนักเรียนที่สมัครเรียนในหลักสูตรนี้ตามระยะสัญญาซึ่งในช่วงแรกกำหนดไว้
15 ปี

ในปี 2554 ฝ่ายการศึกษาได้ขยายการจัดการศึกษาไปยังส่วนภูมิภาค โดยเปิดศูนย์การศึกษาวิทยาลัย
ดุสิตธานีบนเนื้อที่ 3 ไร่ ณ เมืองพัทยา จังหวัดชลบุรี
ศูนย์การศึกษานี้มีมาตรฐานทัดเทียมเท่ากับวิทยาลัย ดุสิตธานี กรุงเทพฯ ทุกประการ
เปิดสอนในหลักสูตรบริหารธุรกิจบัณฑิต ระดับปริญญาตรี 3 สาขาวิชา ได้แก่
สาขาวิชาการจัดการโรงแรมและรีสอร์ท สาขาวิชาการจัดการครัวและศิลปะการประกอบอาหาร
และสาขา วิชาการจัดการไมซ์และอิเวนท์ รวมถึงการให้บริการวิชาการอื่นๆ

นอกจากนี้ ฝ่ายการศึกษาโดยวิทยาลัยดุสิตธานีได้ลงนามความร่วมมือสถาบันการศึกษาชั้นนำ
ในต่างประเทศเพื่อความร่วมมือทางวิชาการ ด้านวิชาการกับ Ecole Hotelier de Lausanne,
Switzerland ด้านภาษาญี่ปุ่น กับ Aso College Group และด้านอาหารญี่ปุ่น กับ Tsuji
Culinary School เป็นต้น

ฝ่ายการศึกษาประกอบด้วย

1. วิทยาลัยดุสิตธานี

โรงเรียนการโรงแรมดุสิตธานีได้ก่อตั้งขึ้นเมื่อวันที่ 1 มิถุนายน พ.ศ. 2536
ด้วยปณิธานของท่านผู้หญิงชนัตถ์ ปิยะอุย ที่จะผลิตบุคลากรที่มีความรู้ความสามารถด้านการโรงแรม
เพื่อพร้อมเข้าทำงานในกลุ่มดุสิต
และเพื่อรองรับการเติบโตของอุตสาหกรรมการท่องเที่ยวของประเทศที่กำลังเติบโตอย่างต่อเนื่อง
โดยเปิดทำการเรียนการสอนหลักสูตรในระดับประกาศนียบัตร 2 ปี 2 หลักสูตร ได้แก่
หลักสูตรด้านการปฏิบัติการโรงแรม (Diploma in Hotel Operations)
และหลักสูตรด้านศิลปะการประกอบอาหาร (Professional Chef Diploma)

นับตั้งแต่เริ่มเปิดดำเนินการเรียนการสอนเป็นต้นมา โรงเรียนการโรงแรมดุสิตธานีได้มุ่งเน้น
ความเป็นเลิศทางวิชาการ และการจัดการเรียนการสอนอย่างมีคุณภาพ ทั้งภาคทฤษฎีและภาคปฏิบัติ
จนได้รับอนุมัติจากทบวงมหาวิทยาลัยให้เลื่อนสถานะเป็นวิทยาลัย
เปิดสอนระดับปริญญาตรีตั้งแต่ปีการศึกษา 2539 เป็นต้นมา

ปี 2553 วิทยาลัยดุสิตธานี เปิดสอนหลักสูตรระดับปริญญาตรีคือ หลักสูตรบริหารธุรกิจบัณฑิต จำนวน
5 สาขาวิชา ได้แก่

1.  สาขาวิชาการจัดการโรงแรมและรีสอร์ท

2.  สาขาวิชาการจัดการครัวและศิลปะการประกอบอาหาร

3.  สาขาวิชาการจัดการท่องเที่ยว

4.  สาขาวิชาการจัดการสปา

5.  สาขาวิชาการจัดการไมซ์และอิเวนท์

หลักสูตรนานาชาติระดับปริญญาตรี จำนวน 2 สาขาวิชา ได้แก่

1.  สาขาการจัดการโรงแรมและรีสอร์ท

2.  สาขาการจัดการครัวและภัตตาคารร่วมกับสถาบันเลอ กอร์ดอง เบลอ

หลักสูตรบริหารธุรกิจมหาบัณฑิต ระดับปริญญาโท 1 สาขาวิชา ได้แก่
สาขาวิชาการจัดการโรงแรมและภัตตาคาร

นอกจากนี้ วิทยาลัยดุสิตธานี ยังได้เปิดสอนหลักสูตรฝึกอบรมและให้บริการวิชาการหลายหลักสูตร
เช่น หลักสูตร Mini-MBA in Hospitality Management หลักสูตร Executive Program
in Hotel Management หลักสูตรอุตสาหกรรมระยะสั้น 3 เดือน (Hospitality Access
Program) และหลักสูตรการประกอบอาหารไทยมืออาชีพ เป็นต้น
รวมทั้งวิทยาลัยดุสิตธานีได้รับอนุญาตให้เป็นสถานที่ทดสอบฝีมือคนหางาน
เพื่อไปทำงานในต่างประเทศ จากกรมพัฒนาฝีมือแรงงาน กระทรวงแรงงาน ใน 5 สาขาวิชาชีพ
ได้แก่ พนักงานประกอบอาหาร พนักงานผสมเครื่องดื่ม พนักงานบริการอาหารและเครื่องดื่ม
พนักงานต้อนรับส่วนหน้า และพนักงานทำความสะอาด

ด้านความร่วมมือกับสถาบันในต่างประเทศ วิทยาลัยดุสิตธานีได้ลงนามกับสถาบันการศึกษา
ที่มีชื่อเสียงเพื่อความร่วมมือทางวิชาการกับสถาบันต่างๆ อาทิ

1.  Ecole Hôtelière de Lausanne, Lausanne, Switzerland

2.  Aso College Group, Japan

3.  Tsuji Culinary Institute, Japan

4.  Hong Kong Polytechnic University, Hong Kong & China

5.  Lyceum of the Philippines University, the Philippines

ในปี 2554 เปิดศูนย์การศึกษาบนเนื้อที่ 3 ไร่ ณ เมืองพัทยา จังหวัดชลบุรี ศูนย์การศึกษานี้
มีมาตรฐานทัดเทียมเท่ากับวิทยาลัยดุสิตธานี กรุงเทพฯ ประกอบไปด้วยอาคารเพื่อการเรียนการสอน
4 อาคาร มีห้องเรียน ห้องฝึกปฎิบัติ และสิ่งอำนวยความสะดวกที่ทันสมัย
ศูนย์การศึกษานี้เปิดสอนในหลักสูตรบริหารธุรกิจบัณฑิต ระดับปริญญาตรี 3 สาขาวิชา ได้แก่
สาขาวิชาการจัดการโรงแรมและรีสอร์ท สาขาวิชาการจัดการครัวและศิลปะการประกอบอาหาร
และสาขาวิชาการจัดการไมซ์และอิเวนท์ รวมถึงการให้บริการวิชาการอื่นๆ

จากการที่วิทยาลัยดุสิตธานีได้มุ่งเน้นความเป็นเลิศด้านวิชาการและผลิตบัณฑิตที่จบการศึกษา
และประสบความสำเร็จในอาชีพการงานเป็นอย่างดี ทำให้ในปี 2540
วิทยาลัยได้รับรางวัลเหรียญทอง ด้านการศึกษาและฝึกอบรมจาก PATA (PATA-Gold Award
Education & Training)

ในปี 2552-2553
วิทยาลัยได้รับคัดเลือกจากกระทรวงการท่องเที่ยวและกีฬาให้จัดทำหลักสูตรระดับประกาศนียบัตรเพื่อพัฒนาสมรรถนะขั้นพื้นฐานของบุคลากรที่ประกอบวิชาชีพท่องเที่ยวของภูมิภาคอาเซียน
ในกลุ่มสาขาวิชาชีพการให้บริการอาหารและเครื่องดื่ม การจัดการงานส่วนหน้า และงานแม่บ้าน
นอกจากนี้ นักศึกษาของวิทยาลัยได้สร้างชื่อเสียงให้กับสถาบัน
โดยได้รับรางวัลจากการเข้าประกวดในด้านต่างๆ จากสถาบันและองค์กรที่มีชื่อเสียงอีกมากมาย
เช่น รางวัลรองชนะเลิศอันดับหนึ่งจากการแข่งขันการประกอบอาหารในโครงการ The World
Skills ASEAN Competition 2010 เป็นต้น

วิทยาลัยดุสิตธานีตั้งอยู่บนถนนศรีนครินทร์ เขตประเวศ กรุงเทพฯ บนเนื้อที่ 12 ไร่
ประกอบด้วยอาคารเรียน 2 อาคาร มีพื้นที่ใช้สอยทั้งสิ้น 14,083 ตารางเมตร โดยมีห้องเรียน
ห้องฝึกปฏิบัติ ห้องสาธิต และห้องครัวที่ทันสมัยและอุปกรณ์การเรียนการสอนครบครัน ปี 2555
วิทยาลัยดุสิตธานีมีจำนวนนักศึกษา เต็มเวลาทั้งระดับปริญญาตรีและปริญญาโททั้งสิ้นกว่า 3,200 คน

2. บริษัท เลอ กอร์ดอง เบลอ ดุสิต จำกัด

บ. เลอ กอร์ดอง เบลอ ดุสิต จัดตั้งขึ้นโดยการร่วมทุนระหว่างบริษัท ดุสิตธานี จำกัด (มหาชน)
กับ เลอ กอร์ดอง เบลอ อินเตอร์เนชั่นแนล ภายใต้บริษัทร่วมทุนนี้ได้จัดตั้ง
โรงเรียนสอนการประกอบอาหาร เลอ กอร์ดอง เบลอ ดุสิต ขึ้น
ซึ่งได้รับอนุมัติจากกระทรวงศึกษาธิการให้เปิดทำการเรียนการสอนครั้งแรกเดือนกรกฎาคม 2550
โดยทุกหลักสูตรที่โรงเรียนเปิดสอนได้รับการรับรองจากกระทรวงศึกษาธิการ ปัจจุบันเปิดสอนปีละ 4
เทอม โดยมีนักเรียนชาวไทยและต่างประเทศจบการศึกษาปีละ 1,000 คน

เลอ กอร์ดอง เบลอ เป็นสถาบันที่สอนการประกอบอาหารแบบฝรั่งเศสที่ได้รับการยอมรับทั่วโลก
โดยเปิดสอนมานานกว่า 115 ปี ปัจจุบันมีโรงเรียนทั้งหมดมากกว่า 40 โรงเรียน ใน 20
ประเทศทั่วโลก

หลักสูตรที่เปิดสอน

-   หลักสูตรเต็มเวลา (Weekday Class)

-   หลักสูตรนอกเวลา (Saturday Class)

    1.  หลักสูตรคลาสสิคไซเคิล (Classic Cycle)

หลักสูตรคลาสสิคไซเคิล แบ่งออกเป็น 2 หลักสูตร คือ หลักสูตรการประกอบอาหารคาว
และหลักสูตรการประกอบขนมอบ
มีการเรียนการสอนเป็นภาษาอังกฤษโดยอาจารย์เชฟผู้สอนและมีผู้ชำนาญการด้านอาหารเป็น
ผู้แปลเป็นภาษาไทย แต่ละหลักสูตรแบ่งออกเป็น 3 ระดับขั้น คือ ระดับขั้นต้น ขั้นกลาง และขั้นสูง

1.  ประกาศนียบัตรวิชาการประกอบอาหารคาว (Le Cordon Bleu Diplôme de Cuisine )
    การเรียนการสอนแบ่งออกเป็น 3 ระดับขั้น คือ

    1.  ระดับขั้นต้น (Basic Level): ระยะเวลาเรียน 180 ชั่วโมง/3 เดือน

    2.  ระดับขั้นกลาง (Intermediate Level): ระยะเวลาเรียน 180 ชั่วโมง/3 เดือน

    3.  ระดับขั้นสูง (Superior Level): ระยะเวลาเรียน 180 ชั่วโมง/3 เดือน

2.  ประกาศนียบัตรวิชาการประกอบขนมอบ (Le Cordon Bleu Diplôme de Pâtisserie)
    การเรียนการสอนแบ่งออกเป็น 3 ระดับขั้น คือ

    1.  ระดับขั้นต้น (Basic Level): ระยะเวลาเรียน 180 ชั่วโมง/3 เดือน

    2.  ระดับขั้นกลาง (Intermediate Level): ระยะเวลาเรียน 180 ชั่วโมง/3 เดือน

    3.  ระดับขั้นสูง (Superior Level): ระยะเวลาเรียน 180 ชั่วโมง/3 เดือน

3.  ประกาศนียบัตรวิชาการประกอบอาหารคาวและขนมอบ (Le Cordon Bleu Grand
    Diplôme)

เมื่อสำเร็จการศึกษาทั้ง 2 หลักสูตรในหลักสูตรการประกอบอาหารคาว และขนมอบในทุกระดับขั้นคือ
ขั้นต้น ขั้นกลาง และขั้นสูง ผู้เรียนจะได้รับประกาศนียบัตร เลอ กอร์ดอง เบลอ Grand Diploma

2.  หลักสูตรวิชาการครัวไทย (Diploma Thai Cuisine)

ประกาศนียบัตรวิชาการครัวไทย (Diplôme de Thai Cuisine) การเรียนการสอนแบ่งออกเป็น
3 ภาคการศึกษา รวมระยะเวลาเรียนทั้งหมด 540 ชั่วโมง/9 เดือน

3.  หลักสูตรวิชาการทำขนมปัง (Diploma Professional Bakery)

  3.1 หลักสูตรวิชาการทำขนมปังขั้นพื้นฐาน (Basic Level) ระยะเวลาเรียน 120 ชั่วโมง

3.2 หลักสูตรวิชาการทำขนมปังขั้นสูง (Advance Level) ระยะเวลาเรียน 120 ชั่วโมง

4.  หลักสูตรระยะสั้น

1.  หลักสูตรการทำกาแฟ (Barista: The Art of Coffee-making) ระยะเวลาเรียน 18
    ชั่วโมง

4.2 หลักสูตรการทำขนมปัง (Boulangerie: The Art of Bread-making) ระยะเวลาเรียน
25 ชั่วโมง

4.3 หลักสูตรความรู้เกี่ยวกับไวน์ (Wine Studies) ระยะเวลาเรียน 45 ชั่วโมง

หลักสูตรศิลปะการประกอบอาหารได้นำหลักการ ทักษะ ตลอดจนเทคนิคสำคัญต่างๆ ของ
การประกอบอาหารแบบฝรั่งเศส มาถ่ายทอดให้ผู้เรียน ซึ่งตลอดทั้งหลักสูตรนี้จะอยู่ภายใต้คำแนะนำ
และการดูแลอย่างใกล้ชิดโดยอาจารย์เชฟผู้สอน ที่มีประสบการณ์สูงด้านการสอน
การทำอาหารและขนมอบ โดยใช้หลักการเรียนการสอนของ เลอ กอร์ดอง เบลอ
ที่มุ่งเน้นให้ผู้เรียนมีความรู้จากการเรียนระหว่าง การสาธิตการประกอบอาหาร
และได้ลงมือปฏิบัติอาหารนั้นๆ ในห้องปฏิบัติการครัว

โรงเรียนติดอันดับ 1 ใน 3 สถาบันสอนการประกอบอาหารที่ดีที่สุดในเอเชีย
งานมหกรรมการแสดงอาหารระดับโลก ในงาน World Gourmet Summit ณ ประเทศสิงคโปร์ ปี
2552 ถึง 2554

เมื่อปี 2555 โรงเรียนสอนการประกอบอาหาร เลอ กอร์ดอง เบลอ ดุสิต
ร่วมกับเหล่าเชฟสร้างสรรค์หนังสือ “ส้มตำ” ขึ้น และได้รับรางวัล “ตำราอาหารที่ดีที่สุดของโลก”
ในประเภทอาหารเอเชีย (World’s Best Cookbook Award)
ในงานการประกวดตำราอาหารนานาชาติ (International Gourmand Book Awards) ณ
กรุงปารีส

โรงเรียนสอนการประกอบอาหารเลอ กอร์ดอง เบลอ ดุสิตได้เล็งเห็นถึงความสำคัญ
และร่วมสนับสนุนโครงการของดุสิตธานี เพื่อมูลนิธิสร้างรอยยิ้ม โดยเริ่มดำเนินการ
“ส้มตำแบ่งปันรอยยิ้ม” ซึ่งจะนำรายได้ทั้งหมดจากการจำหน่ายหนังสือ “ส้มตำ”
มอบให้กับมูลนิธิสร้างรอยยิ้ม (ประเทศไทย)

นอกจากนี้ ในทุกๆ ปี ตั้งแต่ปี 2552 โรงเรียนสอนการประกอบอาหาร เลอ กอร์ดอง เบลอ ดุสิต
ได้ร่วมสนับสนุนมูลนิธิโครงการหลวง และร่วมกิจกรรม “เลอ ทัวร์ เดอ อ่างขาง”
ที่จังหวัดเชียงใหม่
ซึ่งเหล่าบรรดาเชฟและผู้ช่วยเชฟต่างพากันเดินทางสู่ยอดดอยเพื่อเตรียมอาหารทั้งมื้อเช้า กลางวัน
และเย็น สำหรับ ผู้ร่วมเดินทางระดับ VIP ของโครงการตลอด 2 คืน 3 วัน

โรงเรียนสอนการประกอบอาหาร เลอ กอร์ดอง เบลอ ดุสิต ตั้งอยู่ที่ อาคารพาณิชย์ดุสิตธานี ชั้น 1
เลขที่ 946 ถนนพระราม 4 เขตบางรัก กรุงเทพฯ มีพื้นที่โดยประมาณ 2,000 ตารางเมตร
โรงเรียนได้รับการออกแบบเป็นอย่างดีและมีเครื่องมือเครื่องใช้ในการเรียนการสอนที่ทันสมัย
โดยแบ่งเป็นห้องครัวประกอบอาหารคาว ห้องครัวประกอบอาหารหวาน ห้องครัวเอนกประสงค์
ห้องครัวประกอบอาหารนานาชาติ ห้องสาธิตประกอบอาหาร
ห้องเรียนสำหรับหลักสูตรความรู้เกี่ยวกับไวน์ ห้องเรียนทำกาแฟ และห้องสมุด เป็นต้น

4. การบริหารจัดการส่วนกลาง

เป็นการบริหารจัดการในด้านนโยบาย กำหนดกลยุทธ์ วิสัยทัศน์ ทิศทางของบริษัท รวมทั้งกำหนด
กฎระเบียบ และการปฏิบัติงาน ควบคุมภายใน เพื่อให้อยู่ในมาตรฐาน และสอดคล้องกันทั้งกลุ่ม
การแบ่งแยกงาน และความรับผิดชอบงานส่วนดังกล่าวออกจากงานใน 3 ส่วนข้างต้น
เพื่อแบ่งแยกอำนาจ หน้าที่ให้ชัดเจน ทำให้เกิดความคล่องตัวในการบริหารงาน
และเพื่อผลประโยชน์สูงสุดต่อภาพรวมของ การบริหารองค์กร
การบริหารจัดการส่วนกลางขึ้นตรงกับประธานเจ้าหน้าที่บริหาร (CEO)
และหัวหน้าฝ่ายปฏิบัติการทางการเงิน (CFO) ยกเว้น
ฝ่ายตรวจสอบภายในที่ขึ้นตรงกับคณะกรรมการตรวจสอบ

การบริหารจัดการส่วนกลางประกอบด้วยฝ่ายต่างๆ ดังนี้

-   สำนักงานเลขานุการบริษัท

-   ฝ่ายกฎหมายและการจัดการ

-   ฝ่ายบัญชีและการเงิน

-   ฝ่ายบัญชีโรงแรมและควบคุม

-   ฝ่ายตรวจสอบภายใน

-   ฝ่ายจัดซื้อกลาง

-   ฝ่ายบริหารความเสี่ยง

-   ฝ่ายอาคารสำนักงาน

-   ฝ่ายบริการทางเทคนิค

-   ฝ่ายพัฒนาโรงแรม

-   ฝ่ายนักลงทุนสัมพันธ์

-   ฝ่ายบริหารจัดการสู่ความยั่งยืน

4.2 การตลาดและภาวะการแข่งขัน

การทำการตลาดของผลิตภัณฑ์และบริการที่สำคัญ

ประเทศไทย

ปี 2555 ผู้เดินทางเข้ามาในประเทศไทยมีอัตราการเติบโตถึงร้อยละ 15
โดยมาจากตลาดหลักที่สำคัญรวมถึงจีนและรัสเซีย หากสถานการณ์ทางการเมืองยังมีเสถียรภาพ
คาดว่าแนวโน้มที่ดีนี้จะมีต่อเนื่องไปในปี 2556 ประเทศไทยได้นำเสนอสิ่งที่ดึงดูดนักท่องเที่ยว
ซึ่งรวมถึงที่พักที่มีคุณภาพ แหล่งช็อปปิ้ง ตลอดจนวัฒนธรรมที่มีเอกลักษณ์และเป็นที่ชื่นชอบในระดับสากล
รวมทั้งเมืองต่างๆ ที่มีภาพลักษณ์ที่ดี
สิ่งเหล่านี้จะส่งเสริมให้ประเทศไทยเป็นแหล่งสันทนาการชั้นนำของเอเชีย

[]

แหล่งข้อมูล: สำนักงานตรวจคนเข้าเมืองและสำนักงานตำรวจแห่งชาติ

-   ปี 2555 นักท่องเที่ยวที่เดินทางมาจากเอเชียตะวันออกและมีอัตราการเติบโตเป็นอันดับหนึ่งคือ
    จีน โดยเพิ่มขึ้นถึงร้อยละ 62.05

-   นักท่องเที่ยวที่เดินทางเข้ามามากเป็นอันดับหนึ่งจากเอเชียใต้ คือ
    ศรีลังกาโดยมีอัตราการเติบโตร้อยละ 36.73 เมื่อเปรียบเทียบกับปี 2554 อย่างไรก็ตาม
    อินเดียยังเป็นตลาดที่ใหญ่ที่สุดของเอเชียใต้ โดยมียอดผู้เดินทางเข้ามามากกว่า 1ล้านคน
    หรือมีอัตราการเติบโตร้อยละ 11.03

-   รัสเซียเป็นตลาดอันดับหนึ่งจากยุโรป ด้วยยอดผู้มาเยือนมากกว่า 1.3 ล้านคน
    หรือเพิ่มขึ้นร้อยละ 24.97

ฟิลิปปินส์

ผู้มาเยือนฟิลิปปินส์ตั้งแต่เดือนมกราคมถึงพฤศจิกายนมียอดถึง 3.83 ล้านคน
คิดเป็นอัตราการเพิ่มขึ้นเท่ากับ ร้อยละ 8.73
โดยเกาหลียังคงเป็นตลาดผู้มาเยือนที่ใหญ่ที่สุดของประเทศซึ่งมีผู้เดินทางเข้ามาเกือบ 1 ล้านคน
ตามด้วยสหรัฐอเมริกาซึ่งมีผู้เดินทางเข้ามาเกือบ 600,000 คน

[]

แหล่งข้อมูล: กรมการท่องเที่ยว ประเทศฟิลิปปินส์

แนวโน้มในเชิงบวกนี้จะช่วยให้เกิดการขยายตัวของธุรกิจโรงแรม
ในช่วงมากกว่าหนึ่งทศวรรษที่ผ่านมา The Fairmont Makati
เป็นโรงแรมใหม่ระดับเดอลุกซ์แห่งแรกที่เปิดให้บริการใน Makati ในไตรมาสที่ 4 ของปี 2555
และ Holiday Inn ซึ่งอยู่ข้างโรงแรมดุสิตธานี มะนิลา มีกำหนดเปิดให้บริการในปี 2556
ด้วยเหตุนี้ โรงแรมดุสิตธานี มะนิลาซึ่งเปิดมานานแล้วจะต้องเผชิญกับการแข่งขันที่เพิ่มขึ้น
อย่างไรก็ตาม
แนวโน้มในอนาคตยังเป็นไปในทางที่ดีเนื่องจากรัฐบาลยังคงให้การสนับสนุนการลงทุนจากต่างประเทศ
และแก้ไขปัญหาการทุจริต

[]

แหล่งข้อมูล: กรมการท่องเที่ยว ประเทศฟิลิปปินส์

สหรัฐอาหรับเอมิเรตส์

สหรัฐอาหรับเอมิเรตส์มีสภาพการณ์ดีขึ้นเนื่องจากเศรษฐกิจมีการฟื้นตัวอย่างต่อเนื่อง
ปัญหาการเมืองทำให้นักท่องเที่ยวหันไปเยือนประเทศที่มีความมั่นคงทางการเมืองมากกว่า
ผู้เดินทางเข้าประเทศโดยรวมมีอัตราเพิ่มขึ้นประมาณร้อยละ 8 ดุสิตธานี ดูไบ
ประสบผลสำเร็จและมีความพร้อม หลังจากที่มีการปรับปรุงห้องพักเพื่อให้รายได้ต่อห้องที่มีให้บริการ
(REVPAR) ดีขึ้น

การบริหารรายได้

การนำนโยบายที่มุ่งเน้นเรื่องรายได้และเครื่องมือต่างๆ
มาใช้ยังคงเป็นจุดสำคัญหลักภายในกลุ่มโรงแรม

การจัดให้มีตำแหน่งการบริหารรายได้ที่โรงแรมในเครือทุกแห่งได้ดำเนินการแล้ว
และเริ่มส่งผลบวกในด้านของรายได้ต่อห้องที่มีให้บริการและส่วนแบ่งการตลาด สำหรับโครงการอื่นๆ
ได้แก่:

-   การจัดให้มีการฝึกอบรมการเพิ่มยอดขายของแผนกบริการส่วนหน้าที่โรงแรมหลักของกลุ่ม

-   การฝึกอบรมเชิงปฏิบัติการว่าด้วยการบริหารรายได้และการจัดการบัญชีขาย

-   การนำ BI Cognos Daily Revenue Report มาใช้กับโรงแรมที่เป็นเจ้าของเมื่อวันที่ 1
    มกราคม 2555

-   การส่งเสริมเรื่องอัตราค่าห้องพักสำหรับผู้ที่อยู่ในอุตสาหกรรมท่องเที่ยวให้กับโรงแรมทั้งหมดที่อยู่ในระบบเมื่อวันที่
    11 มิถุนายน 2555

-   การสรุปข้อมูลให้โรงแรมในเครือทั้งหมดทราบถึงวิธีการจัดการ Online Travel Agents
    อย่างมีประสิทธิภาพเมื่อวันที่ 15 มิถุนายน 2555

-   การจัดทำรายงานรายเดือนเกี่ยวกับส่วนแบ่งการตลาด STR Global
    ของโรงแรมแต่ละแห่งให้แก่ฝ่ายบริหารระดับสูงเมื่อวันที่ 27 มิถุนายน 2555

-   ประสานงานกับ RateGain เพื่อดำเนินการฝึกอบรมระบบ Channel Manager
    สำหรับโรงแรมในเครือทุกแห่งในประเทศไทยเมื่อวันที่ 28 สิงหาคม 2555

-   เปลี่ยนจากการใช้ EZ Yield เป็น RateGain Channel Manager และ Rate Shopper
    Programme เพื่อให้ได้ผลดีและมีประสิทธิภาพมากขึ้นเมื่อวันที่ 1 กันยายน 2555

-   พฤษภาคม 2555 ดำเนินการสำรองข้อมูลสำหรับ dusit.com ในประเทศไทย

-   กรกฎาคม 2555 ปรับ dusit.com ให้สามารถใช้งานร่วมกับอุปกรณ์แท็บเล็ตได้

-   กันยายน 2555 การลงทะเบียนโรงแรมในเครือทุกแห่งบน dusit.com
    ให้มีการทำการตลาดออนไลน์ของ Affilired ซึ่งรายได้รวมจนถึงเดือนพฤศจิกายน 2555
    เท่ากับ 535,994 เหรียญสหรัฐ

-   การจัดการอบรมเชิงปฏิบัติการเรื่อง SynXis และ Serenata ที่โรงแรมดุสิตธานี กรุงเทพฯ
    สำหรับโรงแรมในประเทศไทยและต่างประเทศ

-   ได้รับการอนุมัติให้เปลี่ยนจาก Opera Enterprise เป็น SynXis และ Serenata
    (ระยะที่ 1)

    ฝ่ายขายระดับนานาชาติ

ปี 2555 สำนักงานขายภูมิภาค (RSO) มีความคืบหน้าดังนี้

-   จัดตั้งสำนักงานที่ฮ่องกงและจีน (เซี่ยงไฮ้) ในเดือนกุมภาพันธ์ 2555

-   สร้างเสริมความแข็งแกร่งของสำนักงานขายประจำภูมิภาคยุโรปและแต่งตั้งทีมงาน
    ซึ่งเดิมใช้บริการจากตัวแทนจำหน่าย

-   เปิดตัวในประเทศออสเตรเลีย โดยการแต่งตั้งตัวแทนจำหน่ายทั่วไป ร่วมกับ HRA (Hotel
    Representation Australia) เมื่อวันที่ 1 สิงหาคม 2555

-   ไตรมาส 3 ของปี 2555 จัดตั้งตำแหน่งการขายใหม่สามตำแหน่ง
    โดยประจำอยู่ที่อาคารพาณิชย์ดุสิตธานี กรุงเทพฯ ได้แก่: ผู้จัดการฝ่ายขายอาวุโส เกาหลี
    ผู้อำนวยการฝ่ายขาย รัสเซีย/ยุโรปตะวันออก และผู้อำนวยการด้าน Meetings and
    Incentive Travel

-   พัฒนาระบบการบริหารลูกค้ารายสำคัญ ตลอดจนบัญชีลูกค้าทั่วโลก และการอบรมเชิงปฏิบัติการ

การทำการตลาดเพื่อส่งเสริมความภักดีในแบรนด์

-   สิ่งที่มุ่งเน้นโดยรวมในปี 2555 คือการปรับจุดยืนของแบรนด์ต่างๆ ของดุสิต ซึ่งรวมถึงดุสิตดีทู
    ดุสิตเทวารัณย์ ดุสิตโกลด์ และดุสิตสตาร์ เพื่อเตรียมพร้อมก้าวสู่ปี 2556
    และให้ความสำคัญต่อการเตรียมความพร้อมของดุสิต อินเตอร์เนชั่นแนล
    เพื่อการขยายตัวในระดับสากลและการเป็นตลาดในระดับโลก
    โดยมีเป้าหมายในการสร้างการเติบโตของรายได้ในตลาดหลัก
    ภาคส่วนที่สำคัญต่างๆยังคงมีการดำเนินงานที่ครอบคลุมเกี่ยวกับสโลแกนและแคมเปญในสื่อใหม่สำหรับแบรนด์ทั้งหมด
    ซึ่งจะดำเนินการเสร็จสิ้นภายในไตรมาสแรกของปี 2556

-   จัดทำคู่มือเอกลักษณ์องค์กร (CID) เสร็จสิ้น สำหรับดุสิตธานี ดุสิตเทวารัณย์ และดุสิตดีทู
    คู่มือเหล่านี้จัดทำขึ้นโดยคำนึงถึงการพัฒนากลุ่มโรงแรมในอนาคต
    และพิจารณาถึงความจำเป็นที่จะต้องขยายตัวอย่างรวดเร็วและมีประสิทธิภาพ คู่มือ CID
    จะให้ข้อมูลแก่โรงแรมเกี่ยวกับแนวทางที่เข้มงวดในการใช้แบรนด์
    และมีการนำเสนอผลงานเพื่อใช้กับแบรนด์ทั้งหมด ทั้งภายในและภายนอกองค์กร
    คู่มือเหล่านี้จะเปิดตัวในการประชุมการขายและการตลาดในเดือนกุมภาพันธ์ 2556

-   จัดตั้งฝ่ายแบรนด์เพื่อปรับการใช้แบรนด์ให้เป็นไปในแนวทางเดียวกันในทุกช่องทาง
    โดยเฉพาะอย่างยิ่ง
    ความสัมพันธ์ระหว่างช่องทางสื่อเดิมและสื่อใหม่ได้รับการปรับปรุงให้ดียิ่งขึ้น
    การใช้แบรนด์ในระดับโรงแรมยังคงอยู่ในระหว่างการประเมิน
    และจะมีการดำเนินการตามแนวทางอย่างเข้มงวดในไตรมาสแรกของปี 2556
    เพื่อส่งเสริมจุดยืนของแบรนด์ดุสิต อันจะเป็นการส่งเสริมคุณค่าของแบรนด์ในระดับสากล

-   กำหนดจุดยืนใหม่ให้ดุสิตดีทู โดยในไตรมาสแรกของปี 2556
    จะมีการดำเนินการสำหรับโรงแรมที่เปิดใหม่และอาจมีการจัดทำแบรนด์ใหม่สำหรับโรงแรมในปัจจุบัน

-   โปรแกรมการทำการตลาดเพื่อส่งเสริมความภักดีในแบรนด์ของดุสิต ซึ่งรวมถึงดุสิต
    เอ็กเซ็คคิวทีฟ คลับ และบัตรดุสิตโกลด์ ได้รับการประเมิน และมีการดำเนินการศึกษาวิจัย
    รวมทั้งทำการเปรียบเทียบโดยละเอียดระหว่างโปรแกรมการทำการตลาดเพื่อส่งเสริมความภักดีในแบรนด์ของบริษัทกับบริษัทคู่แข่งมีการใช้ธุรกิจอิเล็กทรอนิกส์ร่วมกับการสร้างแบรนด์
    เพื่อกำหนดสิ่งที่จำเป็นสำหรับการเปิดตัว Serenata ระยะที่ 2 ในปี 2556
    เพื่อให้สอดคล้องกับความต้องการของโปรแกรมโดยจะมีการระบุ KPI
    ที่ชัดเจนสำหรับทีมงานเพื่อส่งเสริมให้ได้ผลตอบแทนสูงสุด

    สำหรับกลยุทธ์มีดังนี้

    []

-   จะมีการเปิดตัวบัตรดุสิตโกลด์ใหม่ โดยมุ่งประเมินลูกค้าผู้มุ่งหวังและขยายฐานสมาชิก
    พร้อมกับมีการนำวัตถุประสงค์ด้านรายได้และการตลาดแบบที่สามารถตรวจวัดได้มาใช้
    โดยมุ่งเน้นให้ความสำคัญกับการสร้างความภักดีในการใช้บริการและสร้างรายได้ให้แก่องค์กร

-   โปรแกรมดุสิตไวน์แอนด์ไดน์มี ProMark เป็นพันธมิตรรายใหม่ ProMark
    มีประสบการณ์เรื่องอาหารและเครื่องดื่ม
    ประวัติความสำเร็จแสดงให้เห็นว่าโปรแกรมดุสิตไวน์แอนด์ไดน์มีศักยภาพ
    โปรแกรมใหม่เริ่มต้นที่โรงแรมดุสิตธานี กรุงเทพฯ
    และจะมีการปรับให้สอดคล้องกับกิจกรรมทางการตลาดอื่นๆ รวมถึงดุสิตโกลด์ ดุสิตสตาร์
    โปรแกรมพันธมิตรต่างๆ สื่อสังคม และกิจกรรมส่งเสริมการขายตามฤดูกาล

-   กระบวนการใหม่ๆ ได้รับการพัฒนา รวมถึงขั้นตอนในการตั้งชื่อแฟ้มเอกสาร
    การจัดทำหลักเกณฑ์การเก็บเอกสาร และหลักเกณฑ์ใหม่สำหรับแผ่นพับ

-   จะมีการถ่ายภาพโรงแรมหลักๆ ในปี 2556 เพื่อเตรียมกลุ่มโรงแรมให้พร้อมสำหรับการเปิดตัว
    dusit.com ใหม่ในไตรมาสที่ 3 ของปี 2556 และโครงการใหม่ในปี 2556

    สื่อใหม่และการติดต่อสื่อสาร

-   จัดโครงสร้างกลยุทธ์ระยะยาวสำหรับสื่อใหม่และการติดต่อสื่อสาร รวมทั้งทิศทางสำหรับดุสิต
    อินเตอร์เนชั่นแนล

-   ใช้ธุรกิจอิเล็กทรอนิกส์และการตลาดในการวางแผนปรับโครงสร้างเว็บไซต์ใหม่
    เพื่อพัฒนาการออกแบบ ความสะดวกในการใช้งาน ประสบการณ์ผู้ใช้ และเนื้อหา

    -   ศึกษาวิจัยแนวโน้มของการออกแบบและความสะดวกในการใช้งาน

    -   ศึกษาวิจัยพฤติกรรมการจองออนไลน์และแนวโน้มของอุตสาหกรรม

    -   ทบทวนเนื้อหาที่เป็นภาษาจีนในเว็บไซต์ปัจจุบัน เพื่อขจัดความไม่สอดคล้องของแบรนด์

-   วิเคราะห์รายได้ออนไลน์และพัฒนากลยุทธ์เพื่อการปรับปรุงในปี 2556

    -   วิเคราะห์ลงมาจนถึงระดับโรงแรมที่พัก ทำงานร่วมมือกับทีม Business
        Intelligence อย่างใกล้ชิดเพื่อให้ได้ข้อมูลที่ต้องการออกมาวิเคราะห์

    -   ศึกษาปัจจัยกระตุ้นที่สำคัญสำหรับผู้จองออนไลน์

-   ใช้การสื่อสารดิจิทัลและการตลาดในการผลักดันรายได้ผ่านทางเว็บไซต์ของแบรนด์

    -   จัดทำแคมเปญออนไลน์เพื่อเพิ่มโอกาสให้แก่โรงแรมดุสิตธานี มัลดีฟส์ ทำให้เกิดรายได้
        28,736.26 เหรียญสหรัฐ และทำให้ได้ลูกค้าที่มุ่งหวังที่มีคุณสมบัติตามเกณฑ์ 24 ราย
        โดยได้มาจากแบบสอบถาม

    -   จัดเตรียม/พัฒนาโครงการการสร้างแบรนด์เพื่อการเปิดตัว “Enchanting Thailand”
        ในช่วงต้นปี 2556

    -   จัดเตรียมแผนสำหรับผลักดันรายได้ผ่านทางช่องทางที่ให้ผลตอบแทนสูง
        เพื่อใช้ดำเนินการในช่วงต้นปี 2556

-   การตลาดบนมือถือ:
    จัดทำรายละเอียดภาพลักษณ์ของแบรนด์และเพิ่มโอกาสในการเข้าถึงลูกค้าผู้มุ่งหวังในปี 2556

    -   ศึกษาวิจัยและพบกับผู้ขายเพื่อเตรียมการด้านกลยุทธ์

    -   จัดทำแผนสำหรับปี 2556

-   เครือข่ายสังคม: มีส่วนร่วมกับลูกค้าผู้มุ่งหวังและผู้สนับสนุนแบรนด์
    เพื่อเปลี่ยนให้เป็นลูกค้าที่ใช้จ่าย

    -   แคมเปญสื่อสังคมแคมเปญแรกที่ใช้ทั่วทั้งกลุ่มบริษัท : Dusit Dream Holiday
        นำมาซึ่งการลงทะเบียน 172 รายการ

    -   แนะนำแนวทางสื่อสังคมออนไลน์สำหรับโรงแรมที่พัก

    -   จัดการอบรมเชิงปฏิบัติการสื่อใหม่ในเชียงใหม่และเชียงราย

    -   จัดทำรายชื่อผู้ติดต่อสื่อใหม่ที่สำคัญสำหรับแต่ละโรงแรมที่พัก

    -   จัดให้มีการให้คำปรึกษาแบบตัวต่อตัวในระดับโรงแรมที่พัก

-   สื่อที่ไม่ต้องเสียค่าใช้จ่าย: การประชาสัมพันธ์สำหรับการนำเสนอข่าวสารของดุสิต
    อินเตอร์เนชั่นแนล

    -   มุ่งเน้นสื่อระหว่างประเทศโดยเริ่มต้นจาก 459 รายในเดือนธันวาคม 2554 จนถึง
        3,490 รายในเดือนพฤศจิกายน 2555

    -   จัดทำนโยบายและหลักเกณฑ์เกี่ยวกับวิธีการจัดลำดับความสำคัญและเก็บรักษารายชื่อสื่อให้แก่สำนักงานส่วนกลาง

    -   ขยายช่องทางการเผยแพร่ข่าวประชาสัมพันธ์ เช่น ปรับปรุงบริการออนไลน์ TravMedia
        สำหรับทั่วโลก และ Time สำหรับตลาดในญี่ปุ่น

    -   ขยายขอบเขตการแปลข่าวสารใหม่ๆ เพื่อให้มีการแปลเป็นภาษาต่างๆ หลายภาษา เช่น
        อังกฤษ จีน ไทย อารบิค ญี่ปุ่น เยอรมัน และรัสเซีย

    -   มุ่งเน้นการเปิดตัวครั้งสำคัญของดุสิตธานี มัลดีฟส์

    -   ทำงานร่วมมืออย่างใกล้ชิดกับทีมงานของโรงแรมต่างๆ
        เพื่อจัดเตรียมแผนการเปิดโรงแรมใหม่ในปี 2556

    -   เสนอปรับปรุงโครงสร้างของทีมงาน เพื่อรองรับการเปิดโรงแรมใหม่ในปี 2556

    -   พัฒนาและปรับปรุงกระบวนการเกี่ยวกับการตรวจสอบข่าว ใช้บริการของบุคคลภายนอก
        (Meltwater สำหรับการนำเสนอ/วิเคราะห์ข่าวสารออนไลน์ทั่วโลก และ Mediabanc
        สำหรับการนำเสนอข่าวสารในระดับท้องถิ่น)

การแข่งขัน

ปัจจัยภายใน

โรงแรมแต่ละแห่งได้กำหนดกลุ่มการแข่งขันกันระหว่างโรงแรมที่อยู่ในประเภท และระดับเดียวกัน
และมีทำเลใกล้เคียงกัน เพื่อที่จะได้ทำการวัดผลการดำเนินการในด้านรายได้ต่อห้อง (RevPAR)
การเข้าถึงตลาด และราคาโดยเฉลี่ย

ตัวชี้วัดผลการดําเนินงาน (KPI) ของแต่ละโรงแรม คือการถูกจัดลำดับตามกลุ่มการแข่งขัน
(Ranking)
ภายใต้ตัววัดผลสามตัวข้างต้นโดยเทียบเป็นจำนวนเปอร์เซ็นต์ที่เปลี่ยนแปลงในช่วงเวลาที่ผ่านมา
ซึ่งต้องมี การติดตามผลแบบรายวันและรายเดือนเพื่อรายงานต่อสำนักงานส่วนกลาง วิธีการดังกล่าว
ทำให้การติดตามผลการดำเนินงานของแต่ละโรงแรมเป็นไปอย่างโปร่งใสและชัดเจน
และผลการดำเนินการนี้ได้ถูกรายงานไปยัง STR Global เช่นกัน (STR Global
คือหน่วยงานที่รายงานสถิติในธุรกิจโรงแรมทั่วโลก
เป็นสถาบันได้รับความเชื่อถือในอุตสาหกรรมท่องเที่ยวอย่างกว้างขวาง)

ปัจจัยภายนอก

การมีห้องพักเกินความต้องการในประเทศไทยส่งผลกระทบถึงเขตกรุงเทพฯ เป็นอย่างมาก ในปี
2555 และ 2556 มีห้องพักใหม่กว่า 5,000 ห้อง จะเปิดให้บริการในกรุงเทพฯ
เพิ่มเติมจากที่เปิดมาแล้วกว่า 3,000 ห้องในปี 2553 และอีกกว่า 3,000 ห้องในปี 2554
โรงแรมที่เปิดใหม่ได้รับการตกแต่งพร้อมการออกแบบและอุปกรณ์อำนวยความสะดวกที่ทันสมัย
และมีราคาในตลาดไม่สูง

สถานที่ท่องเที่ยวใหม่ๆในเอเชียตะวันออกเฉียงใต้ รวมทั้ง ประเทศเวียดนาม และพม่า
ยังคงได้รับความสนใจอย่างต่อเนื่องจากกลุ่มนักท่องเที่ยวอิสระ (FIT)
ซึ่งในท้ายที่สุดจะส่งผลกระทบต่อส่วนแบ่งการตลาดของการท่องเที่ยวไทย อย่างไรก็ตาม
ราคาห้องเฉลี่ยต่อคืนที่สูงในสิงคโปร์และฮ่องกงจะถือเป็นโอกาสสำหรับตลาดการประชุมสัมมนา
(MICE) ในประเทศไทย

การพัฒนาในอนาคต

การเปิดโรงแรม 3 แห่งของดุสิต อินเตอร์เนชั่นแนล
จะช่วยเพิ่มการยอมรับการเป็นเครือโรงแรมระดับนานาชาติของบริษัทได้ดียิ่งขึ้น
รวมทั้งตอกย้ำภาพลักษณ์การเป็นผู้ให้บริการโรงแรมระดับหรูให้ชัดเจนขึ้น ดุสิตธานี มัลดีฟส์
เปิดบริการในเดือน กุมภาพันธ์ 2555 รวมทั้ง ดุสิต เดวาราณา นิวเดลี และดุสิตธานี อาบูดาบี
ซึ่งมีกำหนดเปิดให้บริการในปี 2556 แต่ละโรงแรมอยู่ในทำเลที่ดีของประเทศนั้นๆ ซึ่งแต่ละแห่ง
ได้นำเสนอความเป็นเอกลักษณ์ที่โดดเด่น
ถือเป็นการยกระดับภาพลักษณ์โดยรวมของชื่อดุสิตได้เป็นอย่างดี

การเปิดสำนักงานขายส่วนภูมิภาคในจีนและฮ่องกงเป็นก้าวสำคัญสู่การเติบโตของธุรกิจในตลาดแห่งใหม่นี้
สำนักงานขายส่วนภูมิภาคมีเป้าหมายในการเพิ่มยอดขาย
และทีมงานมุ่งเน้นทำตลาดกลุ่มนักท่องเที่ยวอิสระ
และมุ่งหาโอกาสจากกลุ่มบริษัทและกลุ่มประชุมสัมมนา
ปัจจุบันสำนักงานขายส่วนภูมิภาคในตะวันออกกลาง ซึ่งเปิดทำการเมื่อปี 2554
เป็นฐานในการสร้างรายได้ในภูมิภาคตะวันออกกลางให้กับบริษัท
และยังเป็นการเปิดโอกาสทางธุรกิจโรงแรมของบริษัทในภูมิภาคอื่นๆ ด้วย

การจัดหาผลิตภัณฑ์หรือบริการ

บริษัทประกอบธุรกิจการให้บริการด้านโรงแรมเป็นหลัก
ปริมาณการให้บริการห้องพักและอัตราการเข้าพักแต่ละโรงแรมดังนี้

  -------------------------------------------------------------------------------------------
  โรงแรม             บริษัทผู้ประกอบธุรกิจ      จำนวนห้องพัก   อัตราการเข้าพัก                   
                                                       (%)                            
  ------------------ -------------------- ------------ -------------- ------- ------- -------
                                                       2552           2553    2554    2555

  ดุสิตธานี กรุงเทพฯ     บมจ. ดุสิตธานี          517          60.87          53.37   62.82   64.42

  ดุสิตธานี พัทยา        บมจ. ดุสิตธานี          457          51.79          58.34   61.05   65.18

  ดุสิตธานี มะนิลา       Philippine           538          66.43          78.14   76.40   75.29
                     Hoteliers, Inc.                                                  

  ดุสิตธานี มัลดีฟส์       DMS Property         100          -              -       -       35.30
                     Investment Private                                               
                     Limited                                                          

  รอยัลปริ๊นเซส         บมจ. ดุสิต             167          53.01          -       -       -
  หลานหลวง           ไทยพร็อพเพอร์ตี้ส์                                                    

  รอยัลปริ๊นเซส เชียงใหม่ บมจ. ดุสิต             198          49.79          46.95   58.34   63.66
                     ไทยพร็อพเพอร์ตี้ส์                                                    

  ดุสิตปริ๊นเซส ศรีนครินทร์ บมจ. ดุสิต             198          57.58          68.93   63.30   71.17
                     ไทยพร็อพเพอร์ตี้ส์                                                    

  ดุสิตปริ๊นเซส โคราช    บมจ. ดุสิต             186          54.03          51.87   62.59   71.19
                     ไทยพร็อพเพอร์ตี้ส์                                                    

  ดุสิตธานี หัวหิน        บ. ดุสิต แมนเนจเม้นท์    296          54.40          56.47   64.23   66.90

  ดุสิตดีทู เชียงใหม่      บ. ดุสิต แมนเนจเม้นท์    131          40.04          37.43   54.53   63.79

  ดุสิตธานี ลากูน่า ภูเก็ต  บ. ดุสิต แมนเนจเม้นท์    254          -              60.03   75.08   81.21
  -------------------------------------------------------------------------------------------

ผลกระทบต่อสิ่งแวดล้อม

ธุรกิจโรงแรมเป็นส่วนหนึ่งของชุมชน บริษัทจึงยึดมั่นในแนวทางการดำเนินการที่มุ่งเน้นในด้าน
การรักษาสิ่งแวดล้อมของชุมชนอย่างเต็มที่ นับตั้งแต่ผู้บริหารระดับสูง หัวหน้าแผนก
เจ้าหน้าที่และพนักงานโรงแรมทุกคนที่จะร่วมมือกัน
ทำให้สถานที่ประกอบการมีสภาพแวดล้อมที่สะอาดและน่ารื่นรมย์
เนื่องจากน้ำและไฟฟ้าเป็นทรัพยากรที่จำเป็นอย่างยิ่งในการประกอบธุรกิจโรงแรม
บริษัทจึงดำเนินธุรกิจโดยใช้ทรัพยากรอย่างมีประสิทธิภาพและรู้คุณค่า
ซึ่งจะเห็นได้จากมาตรการดำเนินการต่างๆ ดังนี้

1.  บริษัทกำหนดให้แต่ละโรงแรมมีโรงบำบัดน้ำเสีย
    ซึ่งโรงแรมได้ควบคุมดูแลระบบบำบัดน้ำเสียให้สามารถบำบัดน้ำเสียได้อย่างมีประสิทธิภาพ
    และนำน้ำทิ้งหลังบำบัดที่ผ่านการเติมคลอรีนแล้วไปใช้รดน้ำต้นไม้ ทำความสะอาดพื้น อาคาร
    ล้างรถ เป็นต้น จากผลการวิเคราะห์คุณภาพน้ำทิ้ง
    พบว่าอยู่ในมาตรฐานคุณภาพน้ำทิ้งจากอาคาร
    ตามประกาศสำนักงานคณะกรรมการสิ่งแวดล้อมแห่งชาติ

2.  บริษัทจัดการด้านพลังงานไฟฟ้า โดยมีการติดตั้งเครื่องวัดย่อย
    เพื่อวัดว่าแต่ละส่วนแต่ละแผนกได้ใช้พลังงานอย่างมีประสิทธิภาพ
    ทำให้โรงแรมสามารถควบคุมการใช้พลังงานของแต่ละแผนกในแต่ละเดือนอย่างมีประสิทธิภาพ
    และไม่ใช้เครื่องทำความเย็นที่ใช้สารซีเอฟซี ที่เป็นอันตรายต่อมลภาวะและสิ่งแวดล้อม

3.  บริษัทมีมาตรการในการจัดการขยะมูลฝอยที่เกิดขึ้นดังนี้

    -   ลดขยะมูลฝอย
        โดยการหลีกเลี่ยงสินค้าที่มีการบรรจุหีบห่อที่เกินความจำเป็นหรือด้วยวัสดุที่ไม่สามารถนำกลับมาใช้ได้อีก

    -   นำสิ่งของต่างๆ กลับมาใช้อีกครั้งหนึ่ง
        เพื่อวัตถุประสงค์เดิมหรือวัตถุประสงค์อื่นเท่าที่จะสามารถทำได้ เช่น
        ขวดที่สามารถบรรจุของได้ใหม่ ผ้าขนหนู ถุงใส่เสื้อผ้าส่งซัก
        ผ้ากันเปื้อนที่ซักล้างทำความสะอาดได้ แบตเตอรี่ไฟที่สามารถอัดกระแสไฟฟ้าใหม่ได้
        บันทึกข้อความที่ใช้ภายในโรงแรมด้วยกระดาษที่ใช้แล้ว
        แต่ยังมีเนื้อที่พอจะเขียนข้อความได้ เป็นต้น

    -   นำสิ่งที่ใช้แล้วไปแปรสภาพเพื่อนำกลับมาใช้ประโยชน์อีกครั้งหนึ่ง
        โดยวิธีการแยกประเภทขยะ โดยเริ่มตั้งแต่การจัดหาภาชนะรองรับแยกตามชนิด
        และทางโรงแรมจะจำหน่ายออกเพื่อเข้าสู่กระบวนการกลับมาใช้ใหม่ เช่น อลูมิเนียม
        กระดาษใช้ในสำนักงาน อาหารและอินทรีย์วัตถุ แก้วพลาสติก
        กระป๋องที่ทำด้วยเหล็กและดีบุก เป็นต้น

    -   ปลูกจิตสำนึกของพนักงานให้รู้จักประหยัดในการใช้พลังงาน
        และการใช้วัสดุอุปกรณ์สำนักงาน เช่น การประหยัดไฟ การใช้กระดาษ 2 หน้า เป็นต้น

  4. บริษัทได้ว่าจ้างให้ Excellent Energy International Co., Ltd. (Thailand)
  ศึกษาการเปลี่ยนอุปกรณ์ต่างๆ เพื่อเป็นการประหยัดเชื้อเพลิง และลดการใช้พลังงานไฟฟ้า
  รวมทั้งเป็นการลดมลภาวะ โลกร้อน โดยในปี 2551
  คณะกรรมการบริษัทได้อนุมัติงบประมาณในการเปลี่ยนวัสดุอุปกรณ์และเครื่องใช้ไฟฟ้าต่างๆ
  เป็นเงิน 34.85 ล้านบาท

การควบคุมโดยหน่วยงานรัฐ

บริษัท ดุสิตธานี จำกัด (มหาชน)
ได้จดทะเบียนเป็นนิติบุคคลตามกฎหมายว่าด้วยบริษัทมหาชนจำกัดกับกรมพัฒนาธุรกิจการค้า
กระทรวงพาณิชย์

ด้านสุขอนามัย ทางบริษัทปฏิบัติตามข้อบัญญัติสำนักงานกรุงเทพมหานคร หรือ เทศบาลท้องถิ่น
นอกจากนี้ โรงแรมในเครือส่วนใหญ่ได้เข้าร่วมโครงการใบไม้เขียว ของมูลนิธิใบไม้สีเขียวซึ่งจัดตั้ง
โดยคณะกรรมการส่งเสริมกิจกรรมสิ่งแวดล้อมเพื่อการท่องเที่ยว (“ค.ส.ส.ท.”)
ประกอบด้วยองค์กร ที่มีวิสัยทัศน์ด้านการพัฒนาธุรกิจการท่องเที่ยวและการโรงแรม
องค์กรที่กล่าวถึงนั้นคือ การท่องเที่ยว แห่งประเทศไทย สมาคมโรงแรมไทย
โครงการสิ่งแวดล้อมแห่งสหประชาชาติประจำภูมิภาคเอเชียแปซิฟิค
สำนักงานการจัดการด้านการใช้ไฟฟ้า การไฟฟ้าฝ่ายผลิตแห่งประเทศไทย
สมาคมพัฒนาคุณภาพสิ่งแวดล้อม และการประปานครหลวง
ซึ่งโครงการใบไม้เขียวมีวัตถุประสงค์ที่จะพัฒนาประสิทธิภาพการใช้พลังงาน
และพัฒนาคุณภาพสิ่งแวดล้อมของธุรกิจการท่องเที่ยวและการโรงแรม
โดยจะวัดระดับมาตรฐานโดยพิจารณาถึงเรื่องสิ่งแวดล้อมและการประหยัดพลังงานของโรงแรมเทียบได้กับ
ISO 14000 หากโรงแรมใดได้ระดับมาตรฐานตามที่กำหนดจะได้ใบไม้ 1 ใบ
ซึ่งโรงแรมในเครือดุสิตธานี และรอยัลปริ๊นเซสได้รับมาตรฐาน ใบไม้ 3 ถึง 5 ใบ

ที่ผ่านมา บริษัทไม่มีค่าใช้จ่ายเกี่ยวเนื่องกับเรื่องผลกระทบต่อสิ่งแวดล้อม
แต่มีค่าใช้จ่ายเพื่อรักษามาตรฐานในด้านต่างๆ
ตลอดจนการรักษาสิ่งแวดล้อมของโรงแรมให้อยู่ในสภาพที่ดี
ซึ่งเป็นค่าใช้จ่ายในการดำเนินงานตามปกติ

4.4 งานที่ยังไม่ส่งมอบ

ไม่มีรายการดังกล่าว